Cum autem ad vinculum dilectionis utrinque amplius consolidandum rex principibus presentibus omnia dominia autoritate sue guerre tempore occupata libere restituisset, ab obsidione recedens in acie ordinato rege Sicilie cum vexillis precedenti, et preposito Parisii cum multis pugnatoribus subsequente, Autissiodorum venit. Eum postmodum dux Biturie secutus, augusti die XIII, non tamen cum armata comitiva urbem ingressus est, successivisque feriis duces Aurelian. et de Borbonio, quibus duces Guyenne et Burg. obviam perrexerunt, et honorifice ad regem perduxerunt. In hac igitur civitate quia rex solita egritudine incipiebat laborare, domino duci Guyenne placuit, ut quod deliberatum fuerat compleretur, mandans ut de gremio alme universitatis Parisiensis doctores et magistri, cum preposito mercatorum et scabinis dicte ville cives in certo nostro mitterentur. Ex famosioribus interum civitatibus regni singuli autoritate regia jussi sunt ut die augusti vigesima secunda, et in ampliori curia ecclesie cathedralis Sancti-Germani propter hoc convenirent, quam et die assignata, ad instar imperialis consistori, sedibus, tapetibus olosericis, palleis quoque aureis coopertis ornatam repererunt. Ad locum igitur dominus dux Guyenne, cum principibus accedens, et sedem excellentiorem dupli aureo solio coopertam ascendens ut autoritatem regiam loco genitoris absentis exerceret, locum sibi preparatum occupavit, et juxta se Ludovicum regem Sicilie collocavit. In parte ex tunc dextra domini duces Biturie, de Borbonio et de Barro. Karolus quoque d’Alebret, regis consobrinus, et inde ceteri comites et barones, secundum uniuscujusque generis claritatem. Latere quoque sinistro archiepiscopi, prelati, et in descensu graduum ante ducem, Francie ac Guyenne cancellarii, sed paulo inferius sequebantur universitatis Parisiensis nuncii, burgenses Parisienses et aliarum urbium convocati. Et ne supervenientium mole nimium premerentur, multis armatis ad unguem scutiferis S. Pauli comes constabularius Francie, introitum custodiendum statuit. Quos et summa diligentia coegit suum ordinem tenere pede fixo obviantes minis et percussionibus terrendo usque ad complementum ministerii inchoandi. Duci tamen Aurelianensi aliquandiu expectato et in locum designatum cum equitatura pomposa, et quasi regiam superante intromisso lugubri tamen veste, cum fratre suo comite Virtutum induto, eidem dux Borboniensis occurit, et assurgentibus ceteris cum salutationis afflatum inter se mutuo impendissent, dux Guyenne eumdem in amplexu et oculo pacifico benigne suscipiens inter duces Burgundie et de Borbonio fidem occupavit. Tunc ad principale ventum est, et universis voce preconis indicto silentio, Francie cancellarius surgens alta voce: «Hic, inquit, de precepto domini nostri regis dominos presentes, et alios congregatos noveritis ad confirmandam pacem jam compositam inter ducem Burgundie, ducem quoque Aurelianensis et Virtutum comitem, fratrem ejus, quam et tertium fratrem eorum atque sororem absentes affirmant gratam habere.» [Ensuite un secrétaire du roi lut les articles en françois.] Ut legendi secretarius finem fecit, dominus dux Guyenne ad se dominos convocavit, et super evangelicum textum, dominice crucis salutiferam portionem, ceterasque cathedralis ecclesie reliquias inter ipsum ac regem Sicilie tunc allatas precepit manus ponere, et successive jurare quod quicquid cedula continebat fideliter adimplerent. Quo peracto, ut sedes repetierunt domini, mox surgens cancellarius Guyenne, cuntis audientibus, clara voce: «Et ad majorem confirmationem, inquit, tractatus pacifici placuit regi, ut omnes viri ecclesiastici presentes manus ad pectus in verbos sacerdotis affirmarent se ratum et gratum habituros cuncta que fuerant, idque tam libenter quam obedienter peregerunt, iterum qui adjecisset. Demum rex imperat ut nobiles congregati ad celum levantes dextras simile faciant juramentum.» Ad hoc verbum armati viri, gladios ad terram projecerunt universi quod imperatum fuerat peregerunt, pre magnitudine gaudii lacrymabiliter orantes, ut cum Juda proditore eternam reciperent portionem qui infringerent tractatum in aliqua sui parte. Nil amplius actum est illa die, nisi quod in cuntis ecclesie urbis campanis pulsantibus, interim dum in cathedrali ecclesia altisonis vocibus Te Deum cantaretur, prefati DD. flexis genibus, Deo gratias reddiderunt, indeque simul cenaverunt cum tanta exuberanti letitia, ac si post periculosos fluctus minantes naufragium, optatum portum salutis attigissent. Inde diebus complusculis simul in letitia observantiis amicalibus exactis, regem solita egritudine detentum navigio perduci statuerunt usque Meledunum, etc.